Propunere de DIRECTIVĂ A PARLAMENTULUI EUROPEAN ŞI A CONSILIULUI de modificare a Directivelor 92/58/CEE, 92/85/CEE, 94/33/CE, 98/24/CE ale Consiliului și a Directivei 2004/37/CE a Parlamentului European și a Consiliului pentru a le alinia la Regulamentul (CE) nr. 1272/2008 privind clasificarea, etichetarea și ambalarea substanțelor și a amestecurilor /* COM/2013/0102 final - 2013/0062 (COD) */





EXPUNERE DE MOTIVE 1. Contextul propunerii Motivele și obiectivele propunerii Articolul 153 alineatul (1) litera (a) din Tratatul privind funcționarea Uniunii Europene (denumit în continuare „TFUE”) prevede că Uniunea susține și completează acțiunea statelor membre în domeniul îmbunătățirii mediului de muncă, pentru a proteja sănătatea și securitatea lucrătorilor. Potrivit articolului 153 alineatul (2) din TFUE, Comisia poate propune directive care stabilesc cerințe minime cu aplicare treptată, ținând seama de condițiile și de reglementările tehnice existente în fiecare dintre statele membre. Pe baza acestor dispoziții legale, a fost adoptat un cadru adecvat în materie de sănătate și securitate la locul de muncă, cu scopul de a proteja sănătatea și securitatea lucrătorilor împotriva riscurilor cauzate de expunerea la substanțe chimice la locul de muncă. Ca urmare a adoptării Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor[1], pentru a pune în aplicare, în cadrul Uniunii Europene, Sistemul armonizat global de clasificare și etichetare a substanțelor chimice al Națiunilor Unite (denumit în continuare „GHS”)[2], anumite aspecte ale acestui cadru juridic trebuie adaptate. Directivele 92/58/CEE[3], 92/85/CEE[4], 94/33/CE[5], 98/24/CE[6] și 2004/37/CE[7] conțin trimiteri la legislația UE privind clasificarea și etichetarea substanțelor chimice. Pentru ca aceste directive să rămână eficiente, ele trebuie aliniate la noua legislație din acest domeniu. Prin urmare, scopul prezentei directive este de a actualiza trimiterile și terminologia din cele cinci directive sus-menționate pentru a le alinia la legislația UE aplicabilă în materie de clasificare și etichetare a substanțelor chimice. Acest lucru nu implică modificarea domeniului de aplicare sau a nivelului de protecție oferit de aceste directive. Contextul general GHS este un sistem al Organizației Națiunilor Unite pentru identificarea substanțelor chimice periculoase și informarea utilizatorilor cu privire la pericolele pe care acestea le prezintă prin simboluri și mențiuni standard pe etichetele de pe ambalaje și prin fișe cu date de securitate. În urma unor negocieri fructuoase privind propunerea Comisiei, Parlamentul European și Consiliul au adoptat Regulamentul CLP în data de 16 decembrie 2008. Regulamentul aliniază legislația UE existentă la GHS și a fost publicat în Jurnalul Oficial la 31 decembrie 2008. Regulamentul CLP a intrat în vigoare la 20 ianuarie 2009. Termenele pentru clasificarea conform noilor norme sunt 1 decembrie 2010 pentru substanțe și 1 iunie 2015 pentru amestecuri. Regulamentul CLP va înlocui în cele din urmă normele actuale privind clasificarea, etichetarea și ambalarea substanțelor (Directiva 67/548/CEE) și a preparatelor (Directiva 1999/45/CE) după perioada de tranziție prevăzută la articolul 61. Regulamentul CLP ar trebui să faciliteze comerțul mondial și comunicarea armonizată a informațiilor privind riscurile prezentate de substanțele chimice și să promoveze eficiența reglementării. El va completa Regulamentul REACH[8]. Implementarea GHS în Uniunea Europeană prin intermediul Regulamentului CLP va obliga societățile să clasifice, să eticheteze și să ambaleze substanțele și amestecurile în mod corespunzător înainte de a le introduce pe piață, după o perioadă de tranziție pe parcursul căreia cele două sisteme, Regulamentul CLP și directivele privind substanțele și preparatele, se vor aplica în paralel. Obiectivul este protejarea lucrătorilor, a consumatorilor și a mediului prin etichetare și prin indicarea efectelor potențial periculoase ale substanțelor chimice. Fișele cu date de securitate întocmite de furnizorii de produse chimice sunt o sursă importantă de informații pentru angajatori și pentru lucrători. Se vor aplica dispoziții tranzitorii și în cazul cerințelor legislative care reglementează fișele cu date de securitate, în prezent definite la articolul 31 din Regulamentul REACH. Cele cinci directive sus-menționate trebuie modificate în vederea actualizării trimiterilor la legislația UE privind clasificarea și etichetarea produselor chimice descrisă mai sus, fără a modifica domeniul de aplicare sau nivelul de protecție oferit de aceste directive. Coerența cu celelalte politici și obiective ale Uniunii Europene Prezenta propunere se referă la acțiunea cheie privind calitatea muncii și condițiile de muncă identificate în inițiativa emblematică „O agendă pentru noi competențe și locuri de muncă”[9]. Ea este coerentă cu obiectivele celorlalte politici ale Uniunii Europene, în special cu acelea care vizează îmbunătățirea cadrului de reglementare, în scopul asigurării unui corp de legislație secundară a UE clar, inteligibil, actualizat și ușor de utilizat, în interesul cetățenilor și al operatorilor economici. 2. Consultarea părților interesate și evaluarea impactului Consultarea părților interesate - Consultarea Comitetului consultativ pentru securitate și sănătate la locul de muncă, în conformitate cu Decizia Consiliului din 22 iulie 2003 privind constituirea comitetului respectiv[10]. Comitetul și-a adoptat avizul la 1 decembrie 2011. - Consultarea partenerilor sociali, în conformitate cu articolul 154 alineatele (2) și (3) din TFUE. Prima etapă a consultării [articolul 154 alineatul (2) din TFUE] a avut loc între 9 decembrie 2009 și 26 martie 2010. Cea de-a doua etapă a consultării [articolul 154 alineatul (3) din TFUE] a avut loc în perioada 17 ianuarie - 17 martie 2011. Rezultatele pot fi rezumate după cum urmează: · Cinci din cei șase parteneri sociali care au răspuns sunt de acord cu conținutul inițiativei legislative propuse. · Majoritatea respondenților sunt de acord cu abordarea care constă într-o singură directivă de modificare. Unul dintre reprezentanții lucrătorilor a sugerat că modificările necesare ar trebui operate separat, și nu prin intermediul unei singure directive de modificare, întrucât două dintre cele cinci directive în cauză sunt în prezent în curs de revizuire pentru alte motive. · Este preferată o abordare care include menținerea unei legături formale cu sistemul UE de clasificare a produselor chimice (Regulamentul CLP). · Partenerii sociali sunt în favoarea unor măsuri suplimentare fără caracter obligatoriu care să-i ajute pe angajatori și pe lucrători să înțeleagă problemele legate de sănătatea și securitatea la locul de muncă care decurg din noile cerințe pentru clasificarea, etichetarea și ambalarea produselor chimice. Un ghid explicativ, în special pentru IMM-uri, este considerat util. Comisia, în cooperare cu Comitetul consultativ pentru securitate și sănătate la locul de muncă, a elaborat documente orientative care vor fi publicate în viitorul apropiat. · Niciunul dintre partenerii sociali nu a dorit să inițieze un dialog cu privire la această chestiune. Evaluarea impactului Modificările propuse ale celor cinci directive sus-menționate mențin nivelul actual de protecție a lucrătorilor, fără a introduce cerințe suplimentare. Modificările propuse nu creează așadar niciun impact semnificativ care să necesite o evaluare a impactului formală. În anul 2007, a fost prezentată o evaluare completă a impactului pentru actul legislativ principal, Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor[11]. 3. Elementele juridice ale propunerii Rezumatul măsurilor propuse Propunerea modifică articolele pertinente și anexele Directivelor 92/58/CEE, 92/85/CEE, 94/33/CE, 98/24/CE și 2004/37/CE, în vederea atingerii obiectivelor menționate la punctul 1 de mai sus. Temeiul juridic Articolul 153 alineatul (2) din TFUE. Principiul subsidiarității Principiul subsidiarității se aplică în măsura în care propunerea vizează un domeniu care nu ține de competența exclusivă a Uniunii Europene, respectiv protecția sănătății și a securității lucrătorilor la locul de muncă. Obiectivele propunerii nu pot fi realizate în mod suficient prin acțiunea statelor membre, deoarece dispozițiile directivelor nu pot fi modificate și abrogate la nivel național. Obiectivele propunerii pot fi atinse numai prin intermediul unei acțiuni a Uniunii care să antreneze modificarea unui act legislativ al UE în vigoare, acțiune ce nu poate fi realizată de către statele membre. Principiul subsidiarității este respectat în măsura în care propunerea modifică dispoziții existente din legislația UE. Principiul proporționalității Propunerea respectă principiul proporționalității. Acțiunea UE se va limita la minimul necesar pentru a menține eficacitatea politicii existente, fără a introduce cerințe suplimentare. Alegerea instrumentului Instrumentul propus: directivă. Niciun alt instrument nu ar fi fost adecvat. Scopul este modificarea a cinci directive ale UE și singura modalitate de a realiza acest lucru este adoptarea unei alte directive. 4. Implicații bugetare Propunerea nu are implicații pentru bugetul Uniunii. 5. Informații suplimentare Simplificare Propunerea contribuie la simplificarea cadrului legislativ prin introducerea unei proporționalități și flexibilități corespunzătoare. Abrogarea legislației în vigoare Nu se aplică. Prezenta propunere nu conține decât modificări ale unor directive existente. Spațiul Economic European Acest proiect de act ține de un domeniu acoperit de acordul SEE și trebuie așadar extins și la Spațiul Economic European. Explicarea detaliată a propunerii, pe articole Articolele 1-5 introduc modificările necesare ale dispozițiilor pertinente ale Directivelor 92/58/CEE, 92/85/CEE, 94/33/CE, 98/24/CE și 2004/37/CE pentru a le alinia la trimiterile la Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor. În ceea ce privește lista neexhaustivă a agenților care figurează în partea I secțiunea 3 a anexei la Directiva 94/33/CE, nu poate fi stabilită o corespondență exactă între sistemul existent de clasificare a produselor chimice și cel nou. Prin urmare, propunerea prezintă o aliniere care poate determina introducerea unui număr limitat de substanțe noi în domeniul de aplicare al anexei. Cu toate acestea, modificările propuse sunt concepute pentru a menține obiectivul de politică de la articolul 7 din directivă, care rămâne neschimbat. Articolele 6 și 7 se referă la transpunerea, intrarea în vigoare și aplicarea directivei. Articolul 8 este un articol standard care reflectă natura juridică a unei directive. 2013/0062 (COD) Propunere de DIRECTIVĂ A PARLAMENTULUI EUROPEAN ŞI A CONSILIULUI de modificare a Directivelor 92/58/CEE, 92/85/CEE, 94/33/CE, 98/24/CE ale Consiliului și a Directivei 2004/37/CE a Parlamentului European și a Consiliului pentru a le alinia la Regulamentul (CE) nr. 1272/2008 privind clasificarea, etichetarea și ambalarea substanțelor și a amestecurilor PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 153 alineatul (2), având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[12], având în vedere avizul Comitetului Regiunilor[13], hotărând în conformitate cu procedura legislativă ordinară, întrucât: (1) În conformitate cu articolul 153 din tratat, Parlamentul European și Consiliul pot adopta, prin intermediul directivelor, cerințe minime pentru a încuraja îmbunătățirile, în special ale mediului de muncă, în vederea garantării unui nivel mai ridicat de protecție a sănătății și securității lucrătorilor. Aceste directive trebuie să evite impunerea unor constrângeri administrative, financiare și juridice susceptibile să frâneze crearea și dezvoltarea întreprinderilor mici și mijlocii. (2) Articolul 31 alineatul (1) din Carta drepturilor fundamentale a Uniunii Europene prevede că orice lucrător are dreptul la condiții de muncă care să-i respecte sănătatea, securitatea și demnitatea. (3) Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor[14] instituie un nou sistem de clasificare și etichetare a substanțelor și a amestecurilor în cadrul Uniunii, bazat pe Sistemul armonizat global de clasificare și etichetare a substanțelor chimice (GHS) la nivel internațional, elaborat în cadrul Comisiei Economice pentru Europa a Organizației Națiunilor Unite. (4) Directivele Consiliului 92/58/CEE din 24 iunie 1992 privind cerințele minime pentru semnalizarea de securitate și sănătate la locul de muncă[15], 92/85/CEE din 19 octombrie 1992 privind introducerea de măsuri pentru promovarea îmbunătățirii securității și a sănătății la locul de muncă în cazul lucrătoarelor gravide, care au născut de curând sau care alăptează[16], 94/33/CE privind protecția tinerilor la locul de muncă[17] și 98/24/CE privind protecția sănătății și securității lucrătorilor împotriva riscurilor legate de prezența agenților chimici la locul de muncă[18] și Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă[19] conțin trimiteri la sistemul anterior de clasificare și etichetare. Ele trebuie așadar modificate în vederea alinierii la noul sistem prevăzut în Regulamentul (CE) nr. 1272/2008. (5) Aceste modificări sunt necesare pentru a garanta menținerea eficacității directivelor sus-menționate. (6) Secțiunea I punctul 2 și secțiunea II punctul 1 din anexa la Directiva 94/33/CE conțin trimiteri la directivele abrogate 90/679/CEE din 26 noiembrie 1990 privind protecția lucrătorilor împotriva riscurilor legate de expunerea la agenți biologici la locul de muncă[20] și 90/394/CEE din 28 iunie 1990 privind protecția lucrătorilor împotriva riscurilor legate de expunerea la agenți cancerigeni la locul de muncă[21]. Aceste trimiteri trebuie așadar înlocuite cu trimiteri la dispozițiile pertinente din Directiva 2000/54/CE a Parlamentului European și a Consiliului din 18 septembrie 2000 privind protecția lucrătorilor împotriva riscurilor legate de expunerea la agenți biologici la locul de muncă[22] și din Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă[23]. (7) În conformitate cu articolul 154 din tratat, Comisia a consultat partenerii sociali cu privire la posibila orientare a acțiunii Uniunii în acest domeniu. (8) În urma acestei consultări, Comisia a considerat că o acțiune a Uniunii este de dorit și a consultat partenerii sociali cu privire la conținutul propunerii preconizate, în conformitate cu articolul 154 din tratat. (9) La încheierea acestei a doua etape a consultării, partenerii sociali nu au dorit să inițieze procesul care ar putea duce la încheierea unui acord, așa cum se prevede la articolul 154 din tratat, ADOPTĂ PREZENTA DIRECTIVĂ: Articolul 1 Modificări ale Directivei 92/58/CEE Directiva 92/58/CEE se modifică după cum urmează: (1) Articolul 1 alineatul (2) se înlocuiește cu următorul text: „2. Prezenta directivă nu se aplică semnalizării pentru introducerea pe piață a substanțelor, a amestecurilor, a produselor și/sau a echipamentelor periculoase, cu excepția cazului în care alte dispoziții ale Uniunii fac referire în mod expres la aceasta.” (2) În anexa I, secțiunea 12, sintagma „preparate periculoase” se înlocuiește cu sintagma „amestecuri periculoase”. (3) Anexa III se modifică după cum urmează: (a) secțiunea 1 se înlocuiește cu următorul text: „1. Containerele utilizate la locul de muncă pentru substanțe sau amestecuri chimice clasificate ca fiind periculoase conform criteriilor pentru clasele sau categoriile de pericol 2.1-2.4, 2.6 și 2.7, 2.8 tipurile A și B, 2.9, 2.10, 2.12, 2.13 categoriile 1 și 2, 2.14 categoriile 1 și 2, 2.15 tipurile A-F, 3.1-3.6, 3.7 efecte adverse asupra funcției sexuale și fertilității sau asupra dezvoltării, 3.8 alte efecte decât efectele narcotice, 3.9 și 3.10 în conformitate cu Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor și containerele utilizate pentru depozitarea unor astfel de substanțe sau amestecuri periculoase, precum și conductele care sunt la vedere și conțin sau transportă substanțe și amestecuri periculoase trebuie să fie prevăzute cu etichete cu pictogramele adecvate în conformitate cu dispozițiile regulamentului respectiv.” (b) În secțiunea 5, sintagma „preparate periculoase” se înlocuiește cu sintagma „amestecuri periculoase”. Articolul 2 Modificări ale Directivei 92/85/CEE Anexa I la Directiva 92/85/CEE se modifică după cum urmează: (1) La secțiunea A, punctul 2 se înlocuiește cu următorul text: „2. Agenți biologici Agenții biologici din grupele de risc 2, 3 și 4, în sensul articolului 2 punctele 2, 3 și 4 din Directiva 2000/54/CE[24], în măsura în care se cunoaște că acești agenți sau măsurile terapeutice pe care le necesită existența lor pun în pericol sănătatea femeii gravide și a copilului ce urmează să se nască și în măsura în care nu apar încă în anexa II.” (2) La secțiunea A, punctul 3 litera (a) se înlocuiește cu următorul text: „(a) agenți chimici etichetați drept cancerigeni din categoria 1A sau 1B, mutageni asupra celulelor embrionare din categoria 1A sau 1B, toxici pentru reproducere din categoria 1A sau 1B sau toxici pentru reproducere cu efecte asupra alăptării sau prin intermediul alăptării, în conformitate cu Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor, în măsura în care nu apar încă în anexa II; ” (3) La secțiunea A, punctul 3 litera (b) se înlocuiește cu următorul text: „(b) agenții chimici din anexa I la Directiva 2004/37/CE;” (4) Secțiunea B se înlocuiește cu următorul text: „B Procese Procesele industriale prezentate în anexa I la Directiva 2004/37/CE.” Articolul 3 Modificări ale Directivei 94/33/CE Directiva 94/33/CE se modifică după cum urmează: (1) Litera (a) de la secțiunea I.2 din anexă se înlocuiește cu următorul text: „Agenți biologici din grupele 3 și 4 în sensul articolului 2 al doilea paragraf din Directiva 2000/54/CE a Parlamentului European și a Consiliului din 18 septembrie 2000 privind protecția lucrătorilor împotriva riscurilor legate de expunerea la agenți biologici la locul de muncă [a șaptea directivă specială în sensul articolului 16 alineatul (1) din Directiva 89/391/CEE][25]” (2) Secțiunea I.3 din anexă se modifică după cum urmează: (a) litera (a) se înlocuiește cu următorul text: „(a) Substanțe și amestecuri clasificate în conformitate cu Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor: – toxicitate acută, categoriile 1, 2, 3 – corodarea pielii, categoriile 1A, 1B, 1C – gaz inflamabil, categoriile 1, 2 – lichid inflamabil, categoriile 1, 2 – exploziv, categoria „exploziv instabil” sau diviziunile 1.1, 1.2, 1.3, 1.5 – toxicitate asupra unui organ țintă specific (expunere unică), categoriile 1, 2 – toxicitate asupra unui organ țintă specific (expunere repetată), categoria 1 – sensibilizant pentru căile respiratorii, categoria 1 – sensibilizant pentru piele, categoria 1 – cancerigen, categoriile 1A, 1B – mutagen asupra celulelor embrionare, categoriile 1A, 1B – toxic pentru reproducere, categoriile 1A, 1B – leziuni ale ochilor, categoria 1” (b) litera (b) se elimină; (c) litera (c) se elimină; (d) litera (d) se înlocuiește cu următorul text: „(d) Substanțe și amestecuri vizate la articolul 2 litera (a) punctul (ii) din Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă [a șasea directivă specială în sensul articolului 16 alineatul (1) din Directiva 89/391/CEE a Consiliului];” (3) Secțiunea II.1 din anexă se înlocuiește cu următorul text: „1. Procedeele și lucrările prevăzute în anexa I la Directiva 2004/37/CE.” Articolul 4 Modificări ale Directivei 98/24/CE Directiva 98/24/CE se modifică după cum urmează: (1) Articolul 2 litera (b) se modifică după cum urmează: (a) punctul (i) se înlocuiește cu următorul text: „(i) orice agent chimic care întrunește criteriile prevăzute în Regulamentul (CE) nr. 1272/2008 pentru clasificarea în oricare dintre clasele sau categoriile de pericol 2.1-2.4, 2.6 și 2.7, 2.8 tipurile A și B, 2.9, 2.10, 2.12, 2.13 categoriile 1 și 2, 2.14 categoriile 1 și 2, 2.15 tipurile A-F, 3.1-3.6, 3.7 efecte adverse asupra funcției sexuale și fertilității sau asupra dezvoltării, 3.8 alte efecte decât efectele narcotice, 3.9 și 3.10, indiferent dacă agentul chimic este clasificat sau nu în conformitate cu regulamentul respectiv;” (b) punctul (ii) se elimină; (c) punctul (iii) se înlocuiește cu următorul text: „(iii) orice agent chimic care, deși nu întrunește criteriile de clasificare ca fiind periculos în conformitate cu punctul (i), poate prezenta un risc pentru securitatea și sănătatea lucrătorilor din cauza proprietăților sale fizice, chimice sau toxicologice și a modului în care este utilizat sau este prezent la locul de muncă, inclusiv orice agent chimic căruia i s-a atribuit o valoare limită de expunere profesională potrivit articolului 3.” (2) La articolul 4 alineatul (1), a doua liniuță se înlocuiește cu următorul text: „– informațiile referitoare la securitate și sănătate care sunt puse la dispoziție de furnizor [de exemplu, fișa cu date de securitate corespunzătoare, în conformitate cu dispozițiile Regulamentului (CE) nr. 1907/2006[26]];” (3) La articolul 8 alineatul (1), a patra liniuță se înlocuiește cu următorul text: „– acces la fișa cu date de securitate pusă la dispoziție de către furnizor în conformitate cu articolul 31 din Regulamentul (CE) nr. 1907/2006;” (4) Articolul 8 alineatul (3) se înlocuiește cu următorul text: „3. Statele membre pot lua măsurile necesare pentru ca angajatorii să poată obține la cerere, de preferință de la producător sau furnizor, toate informațiile despre agenții chimici periculoși necesare pentru aplicarea articolului 4 alineatul (1) din prezenta directivă, în măsura în care Regulamentul (CE) nr. 1272/2008 nu prevede obligația de a furniza informații.” Articolul 5 Modificări ale Directivei 2004/37/CE Directiva 2004/37/CE se modifică după cum urmează: (1) Articolul 1 alineatul (4) se înlocuiește cu următorul text: „4. În ceea ce privește azbestul, care face obiectul Directivei 2009/148/CE, dispozițiile prezentei directive se aplică atunci când sunt mai favorabile sănătății și securității la locul de muncă.” (2) Articolul 2 se modifică după cum urmează: a) litera (a) se înlocuiește cu următorul text: „(a) prin «agent cancerigen» se înțelege: (i) o substanță sau un amestec care îndeplinește criteriile de clasificare ca agent cancerigen categoria 1A sau 1B prevăzute în anexa I la Regulamentul (CE) nr. 1272/2008; (ii) o substanță, un amestec sau un procedeu menționat în anexa I la prezenta directivă, precum și o substanță sau un amestec care este degajat printr-un procedeu menționat în anexa respectivă;” b) litera (b) punctul (i) se înlocuiește cu următorul text: „(b) prin «agent mutagen» se înțelege: (i) o substanță sau un amestec care îndeplinește criteriile de clasificare ca agent mutagen asupra celulelor embrionare categoria 1A sau 1B prevăzute în anexa I la Regulamentul (CE) nr. 1272/2008;” Articolul 6 Transpunere (1) Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la […]. Ele comunică de îndată Comisiei textul acestor acte. Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri. (2) Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă. Articolul 7 Intrare în vigoare și aplicare Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene. Articolul 8 Prezenta directivă se adresează statelor membre. Adoptată la Bruxelles, Pentru Parlamentul European Pentru Consiliu Președintele Președintele [1] Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 216, 20.8.1994, p. 12) (denumit în continuare „Regulamentul CLP”). [2] Sistemul armonizat global de clasificare și etichetare a substanțelor chimice constituie o bază armonizată pentru uniformizarea, la nivel global, a informațiilor fizice, de mediu și cu privire la sănătate și securitate aferente substanțelor și amestecurilor chimice periculoase. În planul său de punere în aplicare, adoptat la Johannesburg la data de 4 septembrie 2002, Summitul mondial privind dezvoltarea durabilă a încurajat țările să implementeze sistemul armonizat în cel mai scurt timp posibil, astfel încât acesta să devină pe deplin operațional până în anul 2008. [3] Directiva 92/58/CEE a Consiliului din 24 iunie 1992 privind cerințele minime pentru semnalizarea de securitate și sănătate la locul de muncă [a noua directivă specială în sensul articolului 16 alineatul (1) din Directiva 89/391/CEE] (JO L 245, 26.8.1992, p. 23). [4] Directiva 92/85/CEE a Consiliului din 19 octombrie 1992 privind introducerea de măsuri pentru promovarea îmbunătățirii securității și a sănătății la locul de muncă în cazul lucrătoarelor gravide, care au născut de curând sau care alăptează [a zecea directivă specială în sensul articolului 16 alineatul (1) din Directiva 89/391/CEE] (JO L 348, 28.11.1992, p. 1). [5] Directiva 94/33/CE a Consiliului privind protecția tinerilor la locul de muncă (JO L 216, 20.8.1994, p. 12). [6] Directiva 98/24/CE a Consiliului din 7 aprilie 1998 privind protecția sănătății și securității lucrătorilor împotriva riscurilor legate de prezența agenților chimici la locul de muncă [a paisprezecea directivă specială în sensul articolului 16 alineatul (1) din Directiva 89/391/CEE] (JO L 131, 5.5.1998, p. 11). [7] Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă [a șasea directivă specială în sensul articolului 16 alineatul (1) din Directiva 89/391/CEE a Consiliului] (JO L 158, 30.4.2004, p. 50). [8] Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei. [9] Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - O agendă pentru noi competențe și locuri de muncă: o contribuție europeană la ocuparea integrală a forței de muncă, COM(2010)682. [10] Decizia Consiliului din 23 iulie 2003 de constituire a Comitetului consultativ pentru securitate și sănătate la locul de muncă (JO C 218, 13.9.2003, p. 1). [11] Propunere de Regulament al Parlamentului European și al Consiliului privind clasificarea, etichetarea și ambalarea substanțelor și amestecurilor și de modificare a Directivei 67/548/CEE și a Regulamentului (CE) nr. 1907/2006. Evaluarea impactului; COM(2007) 355 final. [12] JO C , , p. . [13] JO C , , p. . [14] JO L 353, 31.12.2008, p. 1. [15] JO L 245, 26.8.1992, p. 23. [16] JO L 348, 28.11.1992, p. 1. [17] JO L 216, 20.8.1994, p. 12. [18] JO L 131, 5.5.1998, p. 11. [19] JO L 158, 30.4.2004, p. 50. [20] JO L 374, 31.12.1990, p. 1. [21] JO L 196, 23.7.1990, p. 1. [22] JO L 262, 17.10.2000, p. 21. [23] JO L 158, 30.4.2004, p. 50. [24] JO L 262, 17.10.2000, p. 21. [25] JO L 262, 17.10.2000, p. 21. [26] JO L 396, 30.12.2006, p. 1.